<classify> KATIKA kuelekea miaka 58 ya Uhuru wa Tanzania Bara, mwanasiasa mkongwe na Mwenyekiti wa chama cha UDP, John Cheyo ameulezea utawala wa Rais Dk John Magufuli kuwa ni wa mafanikio makubwa zaidi kuwahi kupatikana, hasa katika eneo la ulinzi wa rasilimali na ujenzi.Amesema katika kipindi cha miaka minne tangu Rais Magufuli aingie madarakani, ameipaisha Tanzania katika hatua nyingi, ikiwemo kuwaondoa Watanzania katika dhana ya utegemezi.Aidha, ameelezea viongozi wa awamu zingine, Baba wa Taifa, Mwalimu Julius Nyerere kuwa ndiye aliyejenga umoja na undugu wa Watanzania ; na Ali Hassan Mwinyi kuwa ndiye aliyefungulia fursa za kiuchumi na kuruhusu mfumo wa vyama vingi vya siasa.Kwamba utawala wa Rais mstaafu Benjamin Mkapa ulitoa uhuru zaidi kwa vyama vya upinzani, kushiriki kwenye mabaraza ya maamuzi na Bunge, ubinafsishaji wa mashirika ya umma; na utawala wa Jakaya Kikwete, ulilenga zaidi kupaisha uchumi na kuibadilisha sura ya Tanzania hasa mijini.Akizungumza na gazeti hili jana, Mwenyekiti huyo wa UDP alisema tangu Tanzania Bara ipate Uhuru mwaka 1961, kila Rais alikuja na mbinu zake za utawala, zilizolenga kuleta mabadiliko chanya.Lakini, marais wote kwa pamoja walitekeleza dhana ya kutunza umoja, amani na utulivu wa watanzania.Utawala wa Rais Magufuli uko zaidi katika ujenzi wa nchi, wanaomlalamikia kwenye masuala ya siasa wanamuonea, huyu nafikiri analala huku akiwaza kesho nijenge nini, lakini pamoja na hayo amefuta kabisa dhana ya Tanzania ya utegemezi, akiamua kujenga reli au barabara anabana kwenye mapato anajenga, alifafanua Cheyo.Alisema kutokana na aina yake hiyo ya uongozi, kwa kipindi kifupi cha miaka minne, amefanikiwa kuijenga kwa kasi Tanzania, ameanzisha miradi mikubwa iliyomalizika na inayoendelea kujengwa tofauti na tawala nyingine.Katika rasilimali kwa hili nampongeza kwani amekuwa akijiuliza rasilimali hizi ni za nani? Watanzania watanufaikaje akaamua kuanzisha mifumo ya kisheria kuhakikisha Tanzania kwanza inafaidika. Pia hakusahau watu wake ameanzisha elimu bure, bima ya afya, umeme kila kijiji na sasa anaijenga Tanzania ya viwanda, alieleza.Hata hivyo, aliomba kupitia awamu hiyo ya tano, isiutupe mfumo wa vyama vingi, kwani ni kati ya tunu zilizoachwa na Baba wa Taifa, Nyerere, lakini pia ndio umekuwa msukumo mkubwa wa maendeleo yanayoonekana nchini.Naomba tuhakikishe mfumo huu unachangia kuleta mawazo chanya ya kuijenga Tanzania kiuchumi lakini pia kudumisha amani, alifafanua Cheyo.Akiielezea Tanzania kuanzia kipindi cha uhuru hadi sasa, mwanasiasa huyo ambaye pia aliwahi kuwania nafasi ya Urais mwaka 2005, alisema Tanzania inatakiwa ijivunie kwani kwa kipindi cha miaka yote 58 ya Uhuru, imekuwa na amani na utulivu, tofauti na mataifa mengine. Tanzania Bara husherehekea Siku ya Uhuru Desemba 9 ya kila mwaka.  <topic>: KITAIFA 